रामराज्य मिथिलामे (कविता)
चुनाओ छियै मिथिलामे, मिथिलाक मुद्दे नञि ।
 रामराज्य मिथिलामे, बाँचल किछु मुद्दे नञि । ।
 दिल्लीक चर्चा छै,
चर्चा गुजरात केर ।
 एम॰पी॰ केर चर्चा छै,
चर्चा महाराष्ट्र केर ।
 छपलै मेनिफेस्टो,
एतुक्का चुनाओ लेल ।
 एत्तहिं केर बात छाड़ि,
सभहक विचार भेल ।
 भोंट जकर माँगै छै, तक्कर किछु चर्चे नञि ।
 चुनाओ छियै मिथिलामे, मिथिलाक मुद्दे नञि । ।
 चिलनाक आई॰ टी॰ ।
 बुल्लेट भी॰ आई॰ पी॰ ।
 शिक्षण आ जीविका लए,
भटकि रहल छी सगरो ।
 मिथिलेमे भेटए से,
मतलब कहाँ ककरो ।
 देशक विकाश पैघ, मिथिलाक हिस्से नञि ।
 चुनाओ छियै मिथिलामे, मिथिलाक मुद्दे नञि । ।
 की छै विधानसभा ।
 कक्कर की हो मुद्दा ।
 मुद्दा बहरुआ किछु,
सभकेँ छै हाँकि रहल ।
 एहि ठामक मुद्दासभ,
धूरा छै फाँकि रहल ।
 मैथिल छथि कूदि रहल, मैथिल केर मुद्दे नञि ।
 चुनाओ छियै मिथिलामे, मिथिलाक मुद्दे नञि । ।
 हमरा की लेब देब,
की छै गुजरातमे ।
 केरल महाराष्ट्रमे ।
 पूछै छी हम किएक,
पिछड़ल विकाशमे ।
 मैथिलीक उसासमे ?
 डिजिटल की बुझबै, मोबाइलक नेटवर्के नञि ।
 चुनाओ छियै मिथिलामे, मिथिलाक मुद्दे नञि । ।
 30 JULY 2015 कऽ "समय साल" आ तत्पश्चात् (समय साल पत्रिकाक प्रकाशन बन्न होयबाक कारण) 07 AUG. 2015 कऽ प्रकाशनार्थ "मिथिला दर्पण" केर सम्पादकीय कार्यालयकेँ प्रेषित । 